Radioerne skratter i de 20 biler, som om lidt skal på elgsafari i Lille Vildmose. Da frekvensen bliver stillet ind på 101,0 toner Camilla Jensens stemme frem. - Det her er Radio Lille Vildmosecentret, og om lidt skal vi på guidet tour i Elgenes Land, lyder hendes stemme i bilradioerne, mens bilerne begynder at trille fra parkeringspladsen og ud i Vildmosen, hvor håbet er at få et glimt af de nordjyske elge. Mens kortegen passerer den første færist og dermed kommer ind i den 2100 hektar store indhegning fortæller hun turisterne om faunaen i mosen og om de mange dyr, de kan se få meter væk. Rådyr, skestorke, fiskehejrer og ynglende tranepar er bare nogle af de mange arter, som stortrives i området. Men det er elgen, alle spejder efter. Men den er ikke nem at få øje på. - Hvis man skal være lidt kæk, så kan man sige, at Lille Vildmose er det bedst sted at se på elge i Danmark. Men når det så er sagt, så er der rundt regnet 15 elge fordelt på 2100 hektar, siger Michael Tams Engberg, der er naturformidler på Lille Vildmosecentret. Derfor kører kortegen rundt i et par timer, og undervejs fortæller Camilla Jensen om mosens finurligheder og om elgenes trivsel. De nordjyske elge blev sat ud i 2016 sammen med en flok krondyr for at holde birketræer og anden bevoksning i mosen ned, og elgene trives - bedre end forventet. - Allerede andet år vi havde elge i Lille Vildmose, der fik vi to kalve - til alles store overraskelse. I år har vi også fået nye kalve. Men hvor mange? Det ved vi faktisk ikke helt præcist, men vi regner med omkring fem stykker, siger Michael Tams Egeberg. Dermed er der omkring 20 elge i mosen, men i dag var de ikke til at få øje på, selvom de ikke længere er så sky, som de var i starten. - De har vænnet sig til bilerne, og vi har flere gange oplevet, at de fuldvoksne elge, der er på størrelse med en stor hest, kommer helt tæt på bilerne - og man skal derfor også blive i bilen. Særligt, når de har unger, kan de blive agressive og sparke ud efter folk, siger Michael Tams Egeberg. Har man tålmodighed og kigger godt efter de brune dyr i skovkanter eller i nærheden af vand, kan man være heldig at finde elge på egen hånd. Vil man gerne undervises undervejs, afholder Lille Vildmosecentret guidede onsdag og fredag klokken 10.

Referat:
Den nordjyske elgbestand har vokseværk, og store korteger af turister tager på elgsafari flere gange om ugen i Lille Vildmose.